OBRAZLOŽITVENI MEMORANDUM

Uredba Sveta (EU, EURATOM) št. 1311/2013 z dne 2. decembra 2013 o večletnem finančnem okviru za obdobje 2014–2020 omogoča uporabo instrumenta prilagodljivosti za financiranje jasno opredeljenih odhodkov, ki jih ni mogoče financirati v okviru zgornjih mej, ki so na razpolago za enega ali več razdelkov večletnega finančnega okvira.

Komisija je preučila vse možnosti za prerazporeditev odobritev in izčrpala vsa nedodeljena sredstva iz razlike do zgornje meje v okviru razdelka odhodkov Varnost in državljanstvo (razdelek 3), zato v skladu s členom 11 Uredbe Sveta št. 1311/2013 in točko 12 Medinstitucionalnega sporazuma z dne 2. decembra 2013 med Evropskim parlamentom, Svetom in Komisijo o proračunski disciplini, sodelovanju v proračunskih zadevah in dobrem finančnem poslovodenju predlaga uporabo instrumenta prilagodljivosti. Predlog zadeva znesek v višini 123 966 698 EUR nad zgornjo mejo razdelka 3, z njim pa naj bi se v splošnem proračunu Evropske unije za proračunsko leto 2016 dopolnilo financiranje sklopa začasnih ukrepov na področju azila, da se azilni in migracijski sistem v Italiji in Grčiji razbremeni trenutnega izrednega pritiska, pri čemer skupni stroški teh ukrepov, vključeni v proračun za leto 2016, po ocenah znašajo 150 000 000 EUR.

Za odobritve plačil za predlagano uporabo instrumenta prilagodljivosti v letu 2016 se pričakuje, da bodo v celoti porabljene v letu 2017, zato bodo vključene v predlog proračuna za leto 2017.

Komisija opozarja, da je treba sklep objaviti v Uradnem listu Evropske unije pred objavo splošnega proračuna Evropske unije za proračunsko leto 2016.

Predlog

SKLEP EVROPSKEGA PARLAMENTA IN SVETA

o uporabi instrumenta prilagodljivosti za začasne ukrepe na področju mednarodne zaščite v korist Italije in Grčije

EVROPSKI PARLAMENT IN SVET EVROPSKE UNIJE STA –

ob upoštevanju Medinstitucionalnega sporazuma z dne 2. decembra 2013 med Evropskim parlamentom, Svetom in Komisijo o proračunski disciplini, sodelovanju v proračunskih zadevah in dobrem finančnem poslovodenju, zlasti točke 12 Sporazuma,

ob upoštevanju predloga Evropske komisije,

ob upoštevanju naslednjega:

(1)Člen 11 Uredbe Sveta 1311/2013 o večletnem finančnem okviru za obdobje 2014–2020 uvaja instrument prilagodljivosti v višini do 471 milijonov EUR (v cenah iz leta 2011) letno.

(2)Potem ko je je preučila vse možnosti za prerazporeditev odobritev v okviru razdelka odhodkov Varnost in državljanstvo (razdelek 3) in izčrpala vsa nedodeljena sredstva iz razlike do zgornje meje, Komisija predlaga uporabo instrumenta prilagodljivosti za znesek 123 966 698 EUR nad zgornjo mejo odhodkov razdelka 3, da se v splošnem proračunu Evropske unije za proračunsko leto 2016 dopolni financiranje sklopa začasnih ukrepov na področju azila ter tako azilni in migracijski sistem v Italiji in Grčiji razbremeni trenutnega izrednega pritiska. Skupni stroški teh ukrepov za leto 2016 so ocenjeni na 150 000 000 EUR.

(3)Za odobritve plačil za predlagano uporabo instrumenta prilagodljivosti v letu 2016 se pričakuje, da bodo v celoti porabljene v letu 2017, zato bodo vključene v predlog proračuna za leto 2017 –

SPREJELA NASLEDNJI SKLEP:

Člen 1

V okviru splošnega proračuna Evropske unije za proračunsko leto 2016 se uporabi instrument prilagodljivosti in tako odobritve za prevzem obveznosti povečajo za 123 966 698 EUR nad zgornjo mejo odhodkov razdelka Varnost in državljanstvo (razdelek 3).

Ta znesek bo uporabljen za dopolnitev financiranja sklopa začasnih ukrepov na področju azila, da se azilni in migracijski sistem v Italiji in Grčiji razbremeni trenutnega izrednega pritiska.